– Synes synd på de som går dit, sier Abdisalam Ibrahim som selv vil forlate klubben.

Som 16-åring ble Abdisalam Ibrahim hentet fra lille Fjellhamar til mektige Manchester City.

I 2010 fikk han sin seniordebut for de himmelblå da han spilte i FA-cupkampen mot Scunthorpe United. Han fikk også et innhopp mot Liverpool.

Advarer mot City

Siden den gang har Ibrahim stort sett brukt tiden på utlån. Først til Scunthorpe, deretter NEC Nijemegen. De to siste sesongene har nordmannen vært tilbake i Norge og for Strømsgodset.

Selv om han ikke angrer advarer han unge spillere mot å gå til klubben som har eid ham i seks år.

– Da jeg dro til City satset de på unge spillere og de hadde ikke så mye penger, forklarer Ibrahim.

– Jeg synes synd på unge spillere som går til City nå, for de kommer aldri til å spille.

Se reportasje fra Manchester i videovinduet øverst i saken.

Vil bygge karrieren

NOK ER NOK: Abdisalam Ibrahim forlater Manchester City.

Til sommeren går kontrakten med Manchester City ut, og Ibrahim er helt klar på at han kommer til å forlate klubben.

– Hvis City lar meg gå, så drar jeg. Det er ikke på grunn av pengene. Jeg må finne meg et sted hvor jeg trives, sier Ibrahim til TV 2.

Ryktene har gått om at nordmannen skal ha blitt frigitt av Manchester City, og til TV 2 sier han at han kan gå «veldig billig».

– Jeg må dra et sted og være der over tid og bygge karrieren min, sier 22-åringen som ble seriemester med Strømsgodset i år.

Det var et av lyspunktene i et år som var mer som en berg- og dalbane.

– Jeg har vunnet serien, jeg har mistet søsteren min, jeg har fått en sønn. Det har gått opp og ned. Jeg føler jeg er blitt en sterkere person, sier han.